section_heading: Životopis
paragraph_text: Velike zasluge imao je gospodar Otočca za utemeljenje Otočke biskupije, jer je poduzeo niz radnji s tim ciljem. Njegova nastojanja da ostvari taj cilj su uspjela kada je papa Pio II. dana 5. ožujka 1460. izdao bulu kojom se formira nova crkvena pokrajina. Za prvog otočkog biskupa Žigmund je Frankopan odabrao Blaža Nikolića, dubrovačkog dominikanca. Tada je crkva sv. Nikole postala katedrala. Novopostavljeni biskup dobio je od kneza, između ostalog, kuću u Otočcu, kuću na Poljicama, nekoliko selišta, mlinove u Švici, Šumećici i Poljicama, više desetaka jutara zemlje, te vinograde u Vinodolu i Senjskoj Dragi.